О Б Р А З Л О Ж Е Њ Е

**1. Уставни основ за доношење Закона**

Уставни основ за доношење Закона о потврђивању Измене Споразума о пољопривредним производима између Републике Србије и Краљевине Норвешке, садржан је у члану 99. став 1. тачка 4. Устава Републике Србије, према којем Народна скупштина потврђује међународне уговоре кад је законом предвиђена обавеза њиховог потврђивања.

**2. Разлози за потврђивање међународног споразума**

На седници одржаној 20. маја 2021. године, Влада је донела Закључак о прихватању текста Измене Споразума о пољопривредним производима између Републике Србије и Kраљевине Норвешке (Закључак 05 Број: 018-4512/2021-1). Измена Споразума о пољопривредним производима између Републике Србије и Kраљевине Норвешке је потписана 13. септембра у Женеви. На основу овлашћења датог поменутим закључком, текст Измене Споразума о пољопривредним производима између Републике Србије и Kраљевине Норвешке је у име Владе као заступника Републике Србије, потписао Дејан Златановић, амбасадор – шеф Сталне мисије Републике Србије при Уједињеним нацијама и другим међународним организацијама у Женеви.

Споразум о слободној трговини између Републике Србије и држава EFTA (у даљем тексту: Споразум), закључен је у Женеви, 17. децембра 2009. године, а ступио је на снагу 1. октобра 2010. године. Склапањем овог споразума и допунских споразума о пољопривредним производима који се истовремено закључују између Републике Србије и сваке појединачне државе EFTA, Република Србија и државе EFTA успостављају зону слободне трговине. Члан 6. став 2. Споразума прописује да Република Србија са сваком државом EFTA закључује споразум о пољопривредним производима на билатералној основи. Ти споразуми, закључени са Исландом, Норвешком и Швајцарском укључујући Лихтенштајн, чине део инструмената за успостављање зоне слободне трговине између Републике и Србије држава EFTA.

Саставни део Споразума чини Протокол Б о дефиницији појма „производи са пореклом” и методама административне сарадње. Имајући у виду да се билатерални Споразум о пољопривредним производима између Републике Србије и Kраљевине Норвешке, ради примене правила о пореклу робе, у члану 3. позива на одредбе Протокола Б који чини саставни део Споразума, стога је потребно изменити одредбе овог члана у овом споразуму, ради усклађивања са одредбама измењеног Протокола Б.

Предвиђено је да Измена Споразума о пољопривредним производима између Републике Србије и Kраљевине Норвешке ступи на снагу истог дана када и Одлука Мешовитог комитета између држава ЕФТА и Републике Србије Број 1 из 2021. године о измени и допуни Протокола Б уз Споразум о слободној трговини између држава ЕФТА и Републике Србије у вези са дефиницијом појма "производи са пореклом" и методама административне сарадње, сачињена у Женеви, 28. маја 2021. године, како би се обезбедило да се овај споразум позива на ажурирани Протокол Б уз Споразум о слободној трговини између Републике Србије и држава EFTA. Законом о потврђивању Одлуке Мешовитог комитета између држава ЕФТА и Републике Србије Број 1 из 2021. године о измени и допуни Протокола Б уз Споразум о слободној трговини између држава ЕФТА и Републике Србије у вези са дефиницијом појма "производи са пореклом" и методама административне сарадње („Службени гласник РС – МУ“, број 14/21), Народна скупштина је потврдила ову одлуку. Ова одлука ступа на снагу првог дана другог месеца након што последња Страна обавести Депозитара о окончању својих унутрашњих процедура.

**3. Стварање финансијских обавеза за Републику Србију извршавањем међународног споразума**

Извршавањем Измене Споразума о пољопривредним производима између Републике Србије и Kраљевине Норвешке, не стварају се нове финансијске обавезе за Републику Србију.

**4. Процена финансијских средстава потребних за извршавање међународног споразума**

С обзиром на то да се извршавањем Измене Споразума о пољопривредним производима између Републике Србије и Kраљевине Норвешке не стварају нове финансијске обавезе за Републику Србију, то извршавање Измене Споразума не изискује додатна финансијска средства.